b'\n_START_ARTICLE_\nEumir Deodato\n_START_PARAGRAPH_\nEumir Deodato de Almeida ([\xe1\xba\xbd\xca\x8a\xcc\x83\xcb\x88mi\xcf\x87 djo\xcb\x88datu], s. 21. kes\xc3\xa4kuuta 1943), on brasilialainen pianisti, s\xc3\xa4velt\xc3\xa4j\xc3\xa4, sovittaja ja levytuottaja. H\xc3\xa4nen tyylisuuntansa on l\xc3\xa4hinn\xc3\xa4 fuusiojazz, johon h\xc3\xa4n tuo vaikutteita brasilialaisesta musiikista, funkista ja rockista sek\xc3\xa4 usein teemoja klassisesta orkesterimusiikista. H\xc3\xa4n tunnetaan ehk\xc3\xa4 parhaiten funkjazz-tyylisest\xc3\xa4, 9-minuuttisesta sovituksestaan Richard Straussin Also sprach Zarathustran alkuteemasta, josta tuli hitti vuonna 1974._NEWLINE_Deodaton on tuottanut \xc3\xa4\xc3\xa4nilevyj\xc3\xa4 muun muassa Kool and the Gangille, Bj\xc3\xb6rkille ja K. D. Langille. Levytyssovituksia h\xc3\xa4n on tehnyt muun muassa Wes Montgomerylle, Astrud Gilbertolle ja Frank Sinatralle (albumilla Frank & Co, 1971). H\xc3\xa4nen muita yhteisty\xc3\xb6kumppaneitaan ovat olleet Aretha Franklin, Bette Midler, Earth, Wind & Fire, Stanley Turrentine ja Antonio Carlos Jobim. Deodato on tehnyt my\xc3\xb6s paljon elokuvamusiikkia._NEWLINE_Soittajana Deodato tunnetaan Rhodes-s\xc3\xa4hk\xc3\xb6pianon k\xc3\xa4yt\xc3\xb6st\xc3\xa4\xc3\xa4n, yleens\xc3\xa4 \xc3\xa4\xc3\xa4nt\xc3\xa4 hieman s\xc3\xa4rkev\xc3\xa4n putkivahvistimen kautta._NEWLINE_Suomessa Deodato on vieraillut omine yhtyeineen ainakin vuoden 2002 Pori Jazz -festivaaleilla. Tuolloin puhallinsektiossa soittivat kolme suomalaista: trumpetisti Mika Myll\xc3\xa4ri, pasunisti Matti Lappalainen ja saksofonisti Pekka Pylkk\xc3\xa4nen.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nDeodato syntyi Rio de Janeirossa italialais-portugalilaiseen perheeseen. H\xc3\xa4n on muusikkona itseoppinut ja aloitti soittamisen harmonikalla 12-vuotiaana. H\xc3\xa4n oppi eri soittimia ja sovitustekniikkaa nopeasti ja teki ensimm\xc3\xa4isen levytyksens\xc3\xa4 jo 17-vuotiaana. H\xc3\xa4n ty\xc3\xb6skenteli pianistina ja sovittajana Rion bossa nova -yhtyeiss\xc3\xa4, mutta l\xc3\xa4hti monien brasilialaisten taiteilijoiden tavoin maanpakoon sotilashallituksen johtamasta kotimaastaan 1960-luvun lopulla._NEWLINE_Deodato asettui New Yorkiin ja ty\xc3\xb6skenteli siell\xc3\xa4 s\xc3\xa4velt\xc3\xa4j\xc3\xa4 Luiz Bonf\xc3\xa1n ja tuottaja Creed Taylorin kanssa sovittajana ja kosketinsoittajana._NEWLINE_H\xc3\xa4nen ensimm\xc3\xa4inen sooloalbuminsa Prelude (1973) oli big band -tyylist\xc3\xa4 latinojazzia ja saavutti suuren suosion. Singlejulkaisu Also sprach Zarathustra voitti Grammy-palkinnon parhaana instrumentaalisena popkappaleena ja nousi singlelistan kakkoseksi Yhdysvalloissa ja seitsem\xc3\xa4nneksi Britanniassa. Albumi ylsi Billboard-listan kolmossijalle. Sen musiikkia k\xc3\xa4ytettiin Hal Ashbyn elokuvassa Tervetuloa, Mr. Chance!._NEWLINE_Toinen albumi Deodato 2 ylsi sijalle 19 Billboard-listalla, ja silt\xc3\xa4 irrotettiin kaksi singlejulkaisua, muunnelmat Gershwinin Rhapsody in Bluesta ja Ravelin Pavanesta kuolleelle prinsessalle._NEWLINE_Deodato jatkoi levytt\xc3\xa4mist\xc3\xa4 1980-luvun lopulle Warner Brothers Records -levymerkille, mutta levyjen suosio hiipui. H\xc3\xa4n sai kuitenkin Yhdysvalloissa pari Top 20 -singlehitti\xc3\xa4 kappaleilla \xe2\x80\x9dS.O.S., Fire In The Sky\xe2\x80\x9d ja \xe2\x80\x9dAre You For Real".'